በጥልቀት መታደስ የተሃድሶ ጉዞውን ከመስቀለኛ መንገድ የታደገ እንደነበር ኢህአዴግ አስታወቀ
የጥልቅ ተሃድሶ መጀመር የተሃድሶ ጉዞውን  ከመስቀለኛ መንገድ የታደገ እንደነበር የኢህአዴግ ሥራ አስፈጻሚ ኮሚቴ ባወጣው መግለጫ አስታወቀ ፡፡የኢህአዴግ ሥራ አስፈጻሚ ኮሚቴ ነሓሴ 27 እና 28 ቀን 2009 ዓ/ም  ባካሄደው መደበኛ ስብሰባው የ2009 ዓም   የድርጅትና የመንግሥት ሥራዎችን ዕቅድ በጥልቀት በመገምገም የሁለት  ቀን ስብሰባውን  ማጠናቀቁን  የኢህአዴግ ምክር ቤት ጽህፈት ቤት ለዋልታ በላከው  መግለጫ  አስታውቋል ።ሥራ አስፈጻሚው ኮሚቴው በስብሰባው ባለፈው ዓመት ነሐሴ ወር ላይ የተጀመረውን በጥልቀት የመታደስ ንቅናቄ አሁን የደረሰበትን ደረጃና ያስመዘገበውን ውጤት  እንዲሁም በቀጣይ  ትኩረት  ስለሚደረጉባቸው  አጽዕኖት ሠጥቶ ተወያይቷል ።የኢህአዴግ ሥራ  አስፈጻሚ  ኮሚቴ የድርጅትና የመንግሥት ሥራዎችን አፈጻጻምን  በመገምገም የቀጣይ  የትኩረት አቅጣጫዎችን  አስቀምጧል ።በጥልቀት የመታደስ ንቅናቄው መጀመር እንዳለበት በኢህአዴግ መወሰኑ ወቅታዊ፣ ትክክለኛና የተሃድሶ ጉዞውን ከመስቀለኛ መንገድ የታደገ እንደነበር ሥራ አስፈጻሚ ኮሚቴው  በጥልቀት  ገምግሞታል ።የሙስናና ብልሹ አሠራር ችግሮችን  ለመከላከል  በፌደራልና የክልል  መንግሥታት ውስጥ   የህዝብን  ሃብት  በመዘበሩ አመራሮች  ላይ  መረጃን  መሠረት  በማድረግ ከአስተዳደራዊ ጀምሮ  ህዝብን ባሳተፈ ሁኔታ  በህግ አግባብ   እየተወሰደ ያለው እርምጃ ተጠናክሮ መቀጠል እንዳለበት የሥራ አስፈጻሚ ኮሚቴው አጽዕኖት ሠጥቶ መወያየቱን  መግለጫው  አመልክቷል ።በተጠናቀቀው የበጀት ዓመት ሲካሄድ የቆየው ጥልቅ ተሃድሶ በአባላት ዘንድ ተቀዛቅዞ  የነበረውን ትግል  በማሻሻል ረገድ ፣ የውስጥ ድርጅት ትግልና ዴሞክራሲያዊነት በማጎልበት፣  ዴሞክራሲያዊና ጓዳዊ ትስስርን በአባላት  ዘንድ  በማጠናከር የጥልቅ  ተሃድሶው  በህዝብ ዘንድ  ተስፋ  መጫር መጀመሩን  መግለጫው አትቷል ።በአገሪቱ ታውጆ  የነበረው የአስቸኳይ ጊዜ አዋጅ በአገሪቱ ሰላምና መረጋጋት እንዲረጋገጥ   ያስቻለና ህዝቡ ፊቱን   ወደ ልማትና ዴሞክራሲያዊ ሥርዓት ግንባታ በማዞር የህዳሴውን ጉዞ  ለማስቀጠል ምቹ ሁኔታን የፈጠረ እንደነበር  መግለጫው አመልክቷል ።የኢህአዴግ አመራር ወቅቱ የሚጠይቀውን የመፈጸም ብቃትን ለማሳደግና  የተጀመረውን የአመራር ቁመናና ተነሳሽነት ለማሳደግም  ለአመራሩ  የአቅም ግንባታ ሥልጠና ሲሰጥ  መቆየቱን  ተመልክቷል ።በህዝቡ ሲነሱ የነበሩትን የመልካም አስተዳደር ችግሮች ፣ የወጣቶች የሥራ አጥነት ችግሮች ህዝብና መንግሥት ባደረጉት ርብርብ  በሚሊዮን የሚቆጠሩ ዜጎች የሥራ ዕድል ተጠቃሚ በመሆናቸው  ተስፋን ያጫረ  ተግባር  እንደሆነ  መግለጫው አስረድቷል ።በተጨማሪም ሥራ አስፈጻሚ ኮሚቴው ከከፍተኛ ትምህርት ተቋማትና ቴክኒክና ሙያ ተመርቀው  የሚወጡ  ከፍተኛ  ቁጥር ያላቸውን ወጣቶችን በተቀረፀው ፖሊሲን  በተግባር  በመተርጎም  ይበልጥ  የሥራ ዕድልን  ለመፍጠር መረባረብ እንደሚያስፈልግ  መግለጫው አጽዕኖት ሠጥቶ ገልጿል  ።            መላው የአገሪቱ ህዝቦች በተሃድሶ  በተከፈቱ የውይይት መድረኮች ድክመቶች እንዲታረሙ ሲታገል መቆየቱን ለኢህአዴግ  ያለውን እምነት እንዳረጋገጠ ጠቁሟል፡፡በአገሪቱ የተጀመሩት ተከታታይና ፈጣን የኢኮኖሚ እድገት ተጠናክሮ እንዲቀጥልም በአገሪቱ  ካጋጠማት ድርቅ በመውጣት በግብናው፣ በኢንዱስትሪውና በአገልግሎት ዘርፍ በዘንድሮ የበጀት ዓመት ለማስመዝገብ የተቀመጡትን ግቦች ለማሳካት ሥራ አስፈጻሚው ተግቶ እንደሚሠራ በመግለጫው  ጠቁሟል ።በዘንድሮ የበጀት ዓመት የሁለተኛው የእድገትና ትራንስፎርሜሽን እቅድ እንዲሁም ባለፉት ዓመታት የተንጠባጠቡትን በተሟላ መልኩ በመተግበር የመካከለኛ ገቢ ራዕይ ለማሳካት ወሳኝ የዝግጅት ምዕራፍ መሆኑንና ሁሉን አቀፍ ርብርብ የሚጠይቅ መሆኑን ስራ አስፈፃሚ ኮሚቴው አስታውቋል፡፡          ዝርዝር መግለጫው እነሆየኢሕአዴግ ስራ አስፈፃሚ ኮሚቴ ነሐሴ 27 እና 28 ቀን 2009 ዓም ባካሄደው መደበኛ ስብሰባው የ2009 ዓ.ም የድርጅትና የመንግስት ስራዎች እቅድ አፈፃፀምን በጥልቀት በመገምገም መደበኛ ስብሰባውን ማጠናቀቁን የኢህአዴግ ም/ቤት ጽ/ቤት በላከው መግለጫ አስታወቋል፡፡ስራ አስፈፃሚ ኮሚቴው ባካሄደው መደበኛ ስብሰባ ባለፈው ዓመት በነሐሴ ወር የተጀመረው በጥልቀት የመታደስ ንቅናቄ የደረሰበትን ደረጃ፣ ያስመዘገበውን ውጤትና ቀጣይ ትኩረት የሚሹ ጉደዮችን በዝርዝር ገምግሟል፡፡ በጥልቀት የመታደስ ንቅናቄ መጀመር እንዳለበት የተላለፈው ውሳኔ ትክክለኛ፣ ወቅታዊ እና የተሃድሶ ጉዞውን ከመስቀለኛ መንገድ የታደገ እንደነበር  ስራ አስፈፃሚ ኮሚቴው ገምግሟል፡፡ በአባላት ዘንድ ተፈጥሮ የነበረው የትግል መቀዛቀዝ መሻሻሉን፣ የውስጥ ድርጅት ትግልና ዴሞክራሲያዊነት እየጎለበተ መምጣቱን፣ በኢህአዴግ አባላትና ብሔራዊ ድርጅቶች መካከል ተፈጥሮ የነበረው አላስፈላጊ መጠራጠር በዴሞክራሲያዊና ጓዳዊ ትስስር መተካቱን፣ የጥልቅ ተሃድሶ እንቅስቃሴውም በህዝብ ዘንድ ተስፋ መጫር መጀመሩን ገምግሟል፡፡የአስቸኳይ ጊዜ አዋጅ በአገሪቱ ሰላምና መረጋጋት እንዲኖር ያስቻለ መሆኑንና ህዝቡም የአስቸኳይ ጊዜ አዋጅ ከተነሳ በኋላ የአገራችን ሰላም እንዲረጋገጥ የተጫወተው ሚና የላቀ መሆኑን ገልጿል፡፡ ህዝቡ ፊቱን ወደ ልማትና ዴሞክራሲያዊ ስርዓት ግንባታ በማዞር የህዳሴ ጉዞውን ለማስቀጠል ምቹ ሁኔታ መፈጠሩን  አመላክቷል፡፡   የአመራሩን የፖለቲካዊና ርዕዮተ ዓለማዊ ብቃት ለማሳደግና ወቅቱ የሚጠይቀውን ብቁ አመራር መስጠት የሚያስችል የአቅም ግንባታ ስራዎች ሲከናወኑ ቆይተዋል፡፡ በዚህም ጥልቅ ተሃድሶውን በአመለካከትም ሆነ በተግባር በብቃት ለመፈፀም፤ የተጀመረውን የህዳሴ ጉዞ ለማሳካት የሚያስችል የአመራር ቁመና እና ተነሳሽነት መፈጠሩን ገምግሟል፡፡መላው የአገራችን ህዝቦች በተከፈቱ የውይይት መድረኮች ድክመቶች እንዲታረሙ ሲታገል መቆየቱ ለድርጅቱ ያለውን እምነት የሚያረጋግጥ መሆኑን የተመለከተው ስራ አስፈፃሚ ኮሚቴው ከህዝቡ ሲነሱ የነበሩትን አንገብጋቢ የመልካም አስተዳደር ችግሮችን፤ የወጣቶች የስራ እድል ፈጠራ ባለፉት ወራት የመለየት፣ የማደራጀት፣ የማሰልጠን፣ ብድርና የስራ ሁኔታዎችን በማመቻቸት መሪ ድርጅቱ፣ መንግስትና ህዝብ ባደረጉት ርብርብ በሚሊዮን ለሚቆጠሩ ዜጎች የስራ እድል የተፈጠረ በመሆኑ ለወጣቱ ተስፋ ጭረዋል ሲል መግለጫው ያትታል። አሁንም ከከፍተኛ የትምህርት ተቋማትና የቴክኒክና ሙያ ተቋማት ተመርቀው የወጡ ወጣቶችን ጨምሮ ከፍተኛ ቁጥር ያለው ስራ አጥ በአገሪቱ እንደሚገኝ የገመገመው ስራ እሰፈፃሚ ኮሚቴው ስራ አጥነትን ለማስወገድ የተቀረፁ ፖሊሲዎችን በአግባቡ በመተርጎም የስራ እድል ፈጠራው ዋንኛው የርብርብ ማዕከል ሆኖ መቀጠል እንደሚገባው አሰምሮበታል፡፡   በአገልግሎት አሰጣጥ ረገድ በፐብሊክ ሰረቫንቱ እና በፍትህ አካላት በተካሄደው የተሃድሶ እንቅስቃሴ ችግሮቹ በዝርዝር የተለዩና መግባባት የተደረሰባቸው ሲሆን በየደረጃው ለመፍታት የተጀመረው ጥረት እንደተጠበቀ ሆኖ አሁንም ህዝቡን በሚያረካ መልኩ እንዳልሆነና ትኩረት የሚሻ መሆኑን መግለጫው አስምሮበታል፡፡ ሙስናና ብልሹ አሰራርን በሚመለከት አጽንኦት ሰጥቶ የተመለከተው ስራ አስፈፃሚ ኮሚቴው የተጀመረዉ የሙስናና ብልሹ አሰራር ችግሮች በፌዴራል እና በክልሎች የመንግስት እና የህዝብን ሀብት በመዘበሩ አመራሮች ላይ መረጃ ላይ በተመሰረተ አግባብ፤ ህጋዊ እርምጃ እየተውስደ ሲሆን በአመለካከት ደረጃ ያለዉን ደግሞ በግምገማ እና ፖለቲካዊ እርምጃ በመዉሰድ ብልሹ አሰራርን ህዝቡን ባሳተፈ መልኩ  አስተዳደራዊ እርምጃ  የመውሰዱ ተግባር ተጠናክሮ መቀጠል እንዳለበት ኮሚቶው አጽንኦት ሰቶ መወያየቱን መግለቻው ያትታል፡፡ስራ አስፈፃሚ ኮሚቴ የዓመቱን የሰራዊት ግንባታ አፈፃፀምን የገመገመ ሲሆን በጥልቅ ተሃድሶ ሂደት መሪ ድርጅቱን በማጠናከር የመሪነት ሚናውን እንዲጫወት   ማብቃት፣ የልማታዊና ዴሞክራሲያዊ መንግስት አቅም በማጎልበት የህዝብ ክንፉ በሂደቱ በማለፍ የራሱን ጉድለቶች አይቶ ጠንካራ የሰራዊት አቅም እንዲሆን የማድረግ ስራዎችን ማከናወን ላይ ያተኮረ እንደነበር ገምግሟል፡፡ በአጠቃላይ በገጠር የልማት ሰራዊት ግንባታ በተፋሰስና በተፈጥሮ ሃብት ልማት እንክብካቤ በተሸለ ቁመና ላይ እንደሚገኘ የገመገመው ስራ አስፈፃሚ ኮሚቴው በሌሎች ግንባሮችም ቀድሞ ወደነበረነበት እንዲመለስ የማድረግ ስራ መከናወኑን ጠቅሷል፡፡ የተጀመረው ተከታታይና ፈጣን እድገት እስካሁን ባለው መረጃ በያዝነውም ዓመት ባለሁለት አሃዝ እድገት እንደሚያስመዘግብ ተተንብይዋል፡፡ ይህ የኢኮኖሚ እድገት በግብርናው ዘርፍ በ2008 ካጋጠመው ድርቅ በማገገም ለዘርፉ የተተነበየውን የ8 በመቶ የተጨማሪ እሴት እድገት ግብ እንደሚያሳካና በኢንዱስትሪ እና በአገልግሎት ዘርፎችም ለበጀት ዓመቱ የተተነበየላቸውን የ20 ነጥብ 6 በመቶ እና የ10 ነጥብ ሁለት በመቶ የተጨማሪ እሴት እድገት በቅድመ ተከተል እንደሚያሳካ ስራ አስፈፃሚው አመላክቷል፡፡  በአጠቃላይ በሁሉም የእድገት መለኪያዎች የዓመቱ የስራ አፈፃፀም ጤናማ ዕድገት መሆኑንና የወጭ ንግድ ልዩ ትኩረት የሚሻ መሆኑን ስራ አስፈፃሚ ኮሚቴው ተመልክቷል፡፡ የዴሞክራሲያዊ ስርዓት ግንባታ በተመለከተ የመድብለ ፓርቲ ዴሞክራሲያዊ ስርዓትን ከማጎልበትና ምህዳሩን ከማስፋት አኳያ በዓመቱ ሰፊ ስራዎች መከናወናቸውን የተመለከተው ስራ አስፈፃሚ ኮሚቴው በአገር አቀፍ ደረጃ ህጋዊና ሰላማዊ ሆነው ከሚንቀሳቀሱ ፓርቲዎች ጋር የተጀመረው የፖለቲካ ፓርቲዎች  ክርክር እና ድርድር ፣    በድምሩ ሲታዩ በመቻቻል፣ በመደማመጥና ሰጥቶ በመቀበል መርህ ላይ የተደረጉት  ተግባራት ለመድብለ ፓርቲ ዴሞክራሲያዊ ስርዓት ግንባታ  አበረታች ጅማሮ መሆኑንም ኮሚቴው ተመልክቷል፡፡  ከሲቭክ ማህበራትና ከተለያዩ የህብረተሰብ ክፍሎች ጋር የተደረጉት ክርክሮችና ውይይቶች የሀሳብ ነጸነትና ዴሞክራሲያዊ ባህልን ከማጎልበት አንጻር የተጀመሩት ስራዎች መልካም ጅምር መሆናቸውን ገምግሞዋል።በ2009 የተገኙ መልካም ውጤቶችን በዝርዝር በማየት ያጋጠሙ ችግሮችንም በውል በመለየት ለ2010 የሶስተኛው ዓመት የሁለተኛው የእድገትና ትራንስፎርሜሽን እቅድ እንዲሁም ባለፉት ዓመታት የተንጠባጠቡትን በተሟላ መልኩ በመተግበር የመካከለኛ ገቢ ራዕይ ለማሳካት ወሳኝ የዝግጅት ምዕራፍ መሆኑንና ሁሉን አቀፍ ርብርብ የሚጠይቅ መሆኑን ስራ አስፈፃሚ ኮሚቴው አስታውቋል፡፡   ነሐሴ 28/2009 ዓምኢሕአዴግ ም/ቤት ጽ/ቤት 